Diari Oficial de la Generalitat Valenciana


Sumari del DOGV 9906, del 01-08-2024 (2024/8031)

ORDE 6/2024, de 25 de juliol, de la Vicepresidència i Conselleria de Servicis Socials, Igualtat i Vivenda, per la qual s’establixen les bases reguladores i la convocatòria anual per a 2024 de les ajudes econòmiques destinades a entitats locals per al desenvolupament dels projectes de servicis de cura professional per a famílies amb filles i fills de fins a 16 anys, creació d’ocupació de qualitat en el sector de les cures i accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9906

Data del DOGV
:   01-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8031

CVE
:   KJJJ-K-5957-1440

Data del document
:   25-07-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Ordre

Anàlisi jurídica

 Descriptors 

:   * ajuda pública
    * assistència social
    * administració local

PART EXPOSITIVA

El Pla Corresponsables és un programa posat en marxa en 2021 i residenciat en la Secretaria d’Estat d’Igualtat i per a l’Erradicació de la Violència contra les Dones, del Ministeri d’Igualtat, que té per objecte consolidar el camí iniciat fa tres anys cap a la garantia de la cura com un dret a Espanya des de l’òptica de la igualtat entre dones i hòmens, a l’empara de l’article 44 sobre drets de conciliació de la vida personal, familiar i laboral de la Llei orgànica 3/2007, de 22 de març, per a la igualtat efectiva de dones i hòmens, de l’article 24, sobre el dret a la cura del menor arreplegat en la Carta de drets fonamentals de la Unió Europea, de les recomanacions de l’Estratègia europea de cures per a cuidadors i receptors de cures de 7 de setembre de 2022, i des d’un enfocament de garantia de drets universals, al marge de la condició laboral de les persones beneficiàries.

Les mesures de conciliació, en el recorregut històric d’estes, s’han centrat principalment en el naixement i en els primers mesos de vida, amb permisos per naixement, acolliment o adopció; permisos de lactància de negociació obligada amb l’empresa i reduccions de jornada o excedències no retribuïdes. Tots estos, recursos parcials que es limiten a períodes concrets i que impacten en les carreres professionals de les dones, sense abastar les cures de manera global i amb una perspectiva més àmplia. A més, en general, les mesures no atenen les necessitats específiques dels diversos models de família (llars monoparentals, per exemple) o dels col·lectius més vulnerables; tampoc la flexibilització de les jornades i els llocs de treball, excepte en àmbits concrets determinats.

Per tot això, el desafiament es troba en el fet de dissenyar sistemes integrals de cura des d’una perspectiva de gènere, interseccional i de drets humans que promoguen la corresponsabilitat entre dones i hòmens, administracions públiques, empreses, famílies i comunitat. Sistemes que incloguen polítiques articulades sobre el temps, els recursos, les prestacions i els servicis públics universals i de qualitat, per a satisfer les diferents necessitats de cura de la població, com a part dels sistemes de protecció social i des d’una concepció que eleve el dret a la cura al rang i la protecció d’altres drets humans al nostre país.

El Pla Corresponsables, concebut pel Ministeri d’Igualtat com un programa llavor que permet articular mecanismes en col·laboració amb les comunitats autònomes i les ciutats amb un estatut d’autonomia, hui dia consolida la marxa donant suport específic a les necessitats de conciliació de les famílies mitjançant servicis de cures dirigides a xiquetes, xiquets i jóvens de fins a 16 anys, i aborda la problemàtica de les cures a través d’altres eixos d’actuació relacionats com la creació d’ocupació de qualitat, per a aspirar a la dignificació i al reconeixement de l’experiència professional de cures no formal i la sensibilització del conjunt de la societat, particularment dels hòmens, en matèria de corresponsabilitat en les tasques de cures.

Per a l’any 2024, són objectius del Pla Corresponsables afavorir la conciliació de les famílies amb xiquetes, xiquets i jóvens de fins a setze anys, des d’un enfocament d’igualtat entre dones i hòmens; crear ocupació de qualitat en el sector de les cures, aspirant a la dignificació i al reconeixement de l’experiència professional de cures no formal, i sensibilitzar i formar el conjunt de la societat, i particularment dels hòmens, en matèria de corresponsabilitat en les tasques de cures.

Per a aconseguir els objectius esmentats, el Pla Corresponsables proposa una sèrie actuacions estructurades en tres tipus de projectes que denomina “Servicis de cura professional per a famílies amb filles i fills de fins a 16 anys que atenguen en domicili per hores o en espais preferentment públics convenientment habilitats a este efecte”, “Creació d’ocupació de qualitat” i “Accions de formació en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens”.

El primer dels projectes, “Servicis de cura professional per a famílies amb filles i fills de fins a 16 anys que atenguen en domicili per hores o en espais preferentment públics convenientment habilitats a este efecte”, consistix en l’habilitació de servicis de cura professional de qualitat, i amb garantia de drets laborals dels i de les professionals que presten els servicis en este marc, de xiquetes, xiquets i jóvens menors que tenen fins a 16 anys, que poden prestar-se bé en domicili per un nombre determinat d’hores setmanals o bé en dependències públiques habilitades convenientment a este efecte; així com en l’ús dels espais habilitats per a la provisió de cures a xiquets, xiquetes i jóvens de fins a 16 anys i la gestió per les autoritats educatives municipals o autonòmiques i el component educatiu corresponent.

D’entre les tres vies possibles de desenvolupar este projecte, la Generalitat ha considerat més oportú subvencionar l’execució dels servicis de cura professional en dependències públiques o instal·lacions habilitades, i en estes ajudes es descarta l’opció de prestar estos servicis en domicilis particulars.

En la línia de coordinació interadministrativa entre la Generalitat i les entitats locals, des de la Direcció General d’Igualtat i de l’Institut de les Dones, considerem més oportú facilitar als ajuntaments i a les entitats locals menors, a través d’esta subvenció de concurrència competitiva, el finançament suficient per a l’impuls d’una política pública de conciliació familiar i laboral, en benefici de les famílies dels seus municipis, per a acostar l’administració a les persones beneficiàries, en últim terme. Apostem, així, per una administració que es corresponsabilitza amb la ciutadania i que respon a les necessitats de la seua població, fent ús dels recursos i de les instal·lacions públics disponibles per a dur a terme l’objecte d’esta convocatòria.

El segon dels projectes, “Creació d’ocupació de qualitat”, inclou dos tipus d’actuacions: d’una banda, el foment de l’ocupació en els servicis de cura de les persones jóvens amb perfils professionals relacionats amb les cures a menors; i, d’altra banda, l’establiment de convenis amb el SEPE o els organismes d’ús de caràcter autonòmic a fi de fomentar la contractació en els servicis de cura de les persones amb experiència en el sector de les cures formals i informals, especialment dones majors de quaranta-cinc anys i desocupats/ades de llarga duració.

En este sentit, el Servei Valencià d’Ocupació i Formació, Labora, oferix servicis públics gratuïts que faciliten a les persones l’accés, el manteniment i la millora de l’ocupació en condicions d’igualtat; així mateix, satisfà als ocupadors les necessitats d’ocupació que tenen, en l’àmbit de la Comunitat Valenciana, i actua en els àmbits competencials de l’orientació laboral, la formació professional per a l’ocupació, el foment de l’ocupació i la intermediació laboral. A tals efectes, Labora disposa d’una xarxa de centres distribuïts territorialment en tota la Comunitat Valenciana, amb dades centralitzades, per la qual cosa les entitats que realitzaran les contractacions poden utilitzar l’Espai Labora corresponent.

Finalment, el tercer dels projectes, “Accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens”, abastarà accions que podran tindre un espectre ampli, sempre amb l’objectiu de promoure la implicació i la sensibilització dels hòmens en matèria de corresponsabilitat i cures, tant de manera directa com indirecta.

Els criteris de concessió de les ajudes no són permanents, sinó que es determinen pel Ministeri d’Igualtat segons les necessitats a les quals es pretén donar cobertura cada any.

Les subvencions es financen amb càrrec a la dotació de 82.260.518,59 € procedents del Ministeri d’Igualtat, compromesos a favor de la Generalitat en virtut de l’Acord de conferència sectorial d’igualtat de 29 d’abril de 2024, en el marc del Pla Corresponsables.

D’acord amb l’acord indicat, la distribució dels fons entre les diferents tipologies de projectes haurà de respectar els límits següents: per als projectes de servicis de cures i creació d’ocupació de qualitat, un mínim del 84 % dels fons assignats a la Comunitat Valenciana, i per al projecte d’accions de formació en corresponsabilitat i cures destinades a impulsar la transformació de les masculinitats, un mínim del 3 %. En atenció a esta disposició, la Generalitat ha decidit destinar un 97% de la dotació al projecte de servicis de cures i creació d’ocupació de qualitat. I el 3% restant, al projecte “Accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens”.

Per a donar cobertura a les obligacions econòmiques derivades d’esta orde, es tramitarà, d’acord amb l’article 50 de la Llei 1/2015, de 6 de febrer, d’hisenda pública, del sector públic instrumental i de subvencions, la modificació oportuna de crèdit una vegada publicada.

En la tramitació d’esta orde s’han respectat els principis de bona regulació que preveu l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.

Respecte dels principis de necessitat i eficàcia, la norma s’adequa a un objectiu d’interés general, com és articular mecanismes per al suport de les necessitats de conciliació de les famílies amb xiquetes, xiquets i jóvens, així com els principis d’objectivitat, igualtat i no discriminació.

Igualment, la norma s’ajusta al principi de proporcionalitat, ja que conté la regulació imprescindible per a atendre els objectius que es pretenen aconseguir, i l’orde és l’instrument normatiu previst legalment per a establir la regulació de les bases i la convocatòria d’estes ajudes.

El principi de seguretat jurídica també es complix, atés que la norma s’ha elaborat de manera coherent amb la resta de l’ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.

Finalment, i en aplicació dels principis de transparència i eficiència, l’orde definix clarament els seus objectius i justificació, i no implica càrregues administratives innecessàries o accessòries ni més consum dels recursos públics.

Estes subvencions són compatibles amb el mercat comú i no estan subjectes a comunicació o notificació a la Comissió Europea, ja que no resulta d’aplicació el que establix l’article 107.1 del Tractat de funcionament de la Unió Europea, ja que l’activitat que se subvenciona té un impacte estrictament local i, per consegüent, no afecta els intercanvis comercials entre estats membres.

Per tot això, considerant l’especificitat de les ajudes que cal atorgar, la urgència necessària a adoptar en el procediment de tramitació de la convocatòria que establisca el marc de concessió d’estes i les bases reguladores que desenvolupen i articulen el seu règim d’atorgament, i atenent el que preveu l’article 164.*e*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es considera procedent la tramitació d’una orde de convocatòria de manera conjunta amb les bases reguladores corresponents, i estes tenen naturalesa d’acte administratiu, atés que no tenen vocació de permanència en el temps, ja que els criteris de concessió de les ajudes no són permanents, sinó que es determinen pel Ministeri d’Igualtat segons les necessitats a les quals es pretén donar cobertura cada any.

En virtut de les competències conferides pel Decret 17/2024, de 12 de juliol, del president de la Generalitat, pel qual es determinen el número i la denominació de les conselleries i les seues atribucions, pel Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i la Conselleria de Serveis Socials, Igualtat i Habitatge, i per l’article 28 de la Llei de la Generalitat 5/1983, de 30 de desembre, del Consell, a proposta de la Direcció General d’Igualtat i de l’Institut de les Dones,

ORDENE

*Primer. Objectiu i àmbit*

1. Esta orde té per objecte establir les bases reguladores i la convocatòria anual que regiran la concessió de les ajudes destinades a entitats locals de la Comunitat Valenciana per a desenvolupar actuacions emmarcades en el Pla Corresponsables per a l’exercici 2024, com a mesura de foment de la conciliació de la vida personal, familiar i laboral des d’un enfocament d’igualtat entre hòmens i dones, per a promoure la corresponsabilitat i la creació d’una ocupació de qualitat en el sector de les cures.

2. Els projectes objecte de subvenció estaran dirigits a l’habilitació de servicis de cura professional per a famílies amb filles i fills de fins a 16 anys, a la creació d’ocupació de qualitat en el sector de les cures i a accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens.

*Segon. Finançament de les ajudes*

1. Esta convocatòria d’ajudes té caràcter anual i es finançarà amb càrrec al capítol IV del pressupost de gastos de la Generalitat per a l’exercici 2024, aprovat per la Llei 8/2023, de 27 de desembre, de pressupostos de la Generalitat per a l’exercici 2024:

Aplicació pressupostària G01160201GE00000.G323A00.4

Denominació: Pla Corresponsables

Línia de subvenció: S1477

Fons: TE22000008

Import global: 74.373.595,00 €, dels quals 39.004.744,00 € es destinaran a esta convocatòria, i es reserven els 201.830,00 euros restants a les obligacions adquirides degudament i no satisfetes en 2023, de conformitat amb el que preveu l’article 20 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

Procedència i quantia dels fons: Fons del Ministeri d’Igualtat (Secretaria d’Estat d’Igualtat i per a l’Erradicació de la Violència contra les Dones): 84.815.802,59 €.

2. La dotació d’esta convocatòria podrà ser objecte d’un increment per una quantia addicional màxima de 246.819,59 euros, a conseqüència d’un augment dels crèdits disponibles derivat d’una generació, d’una ampliació o d’una incorporació de crèdit sense necessitat d’una convocatòria nova.

3. L’efectivitat de la quantia addicional màxima queda condicionada a la declaració de disponibilitat del crèdit a conseqüència de les circumstàncies assenyalades abans i, si és el cas, una vegada aprovada la modificació pressupostària procedent en un moment anterior a la resolució de la concessió de la subvenció.

*Tercer. Entitats beneficiàries*

1. Podran accedir a la condició de beneficiàries d’estes subvencions les entitats locals de la Comunitat Valenciana.

2. Per a participar en la convocatòria, les entitats hauran d’acreditar que disposen d’un pla d’igualtat d’acord amb el que establix la disposició addicional sèptima, apartat 2n del Reial decret legislatiu 5/2015, de 30 d’octubre, de l’Estatut bàsic de l’empleat públic.

3. No podran obtindre la condició de beneficiàries les entitats sol·licitants en què concórrega alguna de les circumstàncies establides en els apartats 2 i 3 de l’article 13 de la Llei 38/2003, de 17 de novembre, general de subvencions.

*Quart. Projectes subvencionables*

Podrà ser objecte de subvenció la realització de les actuacions, en el marc de les tipologies de projectes definides pel Pla Corresponsables, que es descriuen a continuació:

1. Posada en marxa de servicis de cura professional per a famílies amb filles i fills de fins a setze anys i creació d’ocupació de qualitat:

a) Habilitació de servicis de cura professional de qualitat, i amb garantia de drets laborals dels i de les professionals que presten els servicis en este marc, de xiquetes, xiquets i jóvens de fins a 16 anys que puguen prestar-se en dependències públiques habilitades convenientment a este efecte, que complixen les garanties sanitàries, com ara escoles, centres municipals, biblioteques o poliesportius, entre d’altres.

b) Ús dels espais habilitats (centres educatius, centres socioculturals, etc.) per a la provisió de cures a xiquets, xiquetes i jóvens de fins a 16 anys i la gestió per les autoritats educatives municipals o autonòmiques i el component educatiu corresponent.

c) Activitats d’oci i temps lliure, sempre que es desenvolupen en horaris no escolars i períodes no lectius.

2. Accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens.

Estes accions podran tindre un espectre ampli (materials divulgatius, estudis/informes tècnics, programes formatius, realització de jornades, tallers, etc.) i es dirigiran, preferiblement, a agents clau en la transformació social que treballen amb hòmens (Forces i Cossos de Seguretat de l’Estat, professionals del sector educatiu, professionals de la intervenció social, etc. en l’àmbit de competències de l’entitat beneficiària de la subvenció), encara que podran desenvolupar-se actuacions dirigides específicament a hòmens o al conjunt de la societat, si es considera oportú.

En qualsevol cas, les accions emmarcades en esta categoria de projectes hauran de tindre sempre l’objectiu de promoure la implicació i la sensibilització dels hòmens en matèria de corresponsabilitat i cures, tant de manera directa com indirecta.

*Quint. Distribució de la dotació*

L’import total dels fons destinats al Pla Corresponsables es distribuirà de la manera següent: un 97 % dels fons es destinaran a la subvenció dels projectes de servicis de cura professional per a famílies amb filles i fills de fins a setze anys i creació d’ocupació de qualitat, i un 3 % dels fons es destinaran a la subvenció del projecte d’accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens.

*Sext. Gastos subvencionables*

1. Es podran subvencionar els gastos que de manera indubtable siguen necessaris per a la posada en marxa, el desenvolupament i l’execució dels projectes emparats pel Pla Corresponsables i definits en l’ordene quart d’esta orde. Concretament:

a) Gastos de personal de l’entitat sol·licitant, que inclouen tant els costos salarials com les quotes patronals a la Seguretat Social, contractat per a realitzar activitats derivades de l’objecte de la subvenció. Únicament podran subvencionar-se gastos de capítol 1 quan estos corresponguen a l’execució derivada d’un programa de caràcter temporal establit conformement al que disposen l’article 10.1 apartat c) del text refós de la Llei de l’Estatut bàsic de l’empleat públic aprovat pel Reial decret legislatiu 5/2015, de 30 d’octubre, i l’article 15.2 del Reial decret legislatiu 2/2015, de 23 d’octubre, pel qual s’aprova el text refós de la Llei de l’Estatut dels Treballadors.

b) En cap cas seran subvencionables els gastos de dietes, desplaçaments, remuneracions o gratificacions que tinguen el caràcter d’extraordinaris i les indemnitzacions per raó del servici o en ocasió de la finalització del contracte.

c) Gastos derivats de la prestació de les actuacions quan es desenvolupen amb mitjans aliens. Els contractes adjudicats en aplicació dels fons rebuts hauran de subjectar-se al règim jurídic i a la normativa de contractació del sector públic, i incorporaran clàusules socials que promoguen la igualtat efectiva entre hòmens i dones i que respecten les obligacions que resulten aplicables en matèria de subcontractació.

d) Material fungible no inventariable, imprescindible per a la realització de l’activitat.

e) Assegurances d’accident i de responsabilitat civil necessaris per a donar cobertura a les actuacions que es realitzen.

f) Gastos corrents de conservació i reparació de les dependències habilitades per a la prestació, sempre que no tinguen la naturalesa de gastos d’inversió.

g) Gastos de transport, sempre que siguen accessoris als objectius del pla per a posar en marxa els servicis de cura.

2. En queda exclòs el finançament de gastos que, per la seua naturalesa econòmica, s’enquadren en els capítols del 6 al 9 del pressupost de gastos, així com gastos realitzats que es materialitzen en prestacions econòmiques directes a persones i/o famílies, o gastos relatius a la dotació de personal dels centres d’Educació Infantil.

*Sèptim. Termini d’execució*

Les actuacions objecte de subvenció hauran d’estar realitzades entre l’1 de gener de 2024 i el 31 de desembre de 2025.

*Octau. Subcontractació*

1. Podran subcontractar-se el 100 % de les actuacions objecte de l’ajuda respectant els requisits i les prohibicions establits en l’article 29 de la Llei 38/2003, de 17 de novembre, i en l’article 68 del seu reglament de desenvolupament.

2. Quan l’activitat concertada amb tercers excedisca el 20 % de l’import de la subvenció i este import siga superior a 60.000 euros, la subcontractació estarà sotmesa al compliment dels requisits següents:

a) Que el contracte se subscriga per escrit.

b) Que la celebració d’este s’autoritze prèviament per l’òrgan concedent. Per a fer-ho, es presentarà una memòria justificativa en què quedarà especificat la impossibilitat de fer les activitats del projecte per l’entitat beneficiària per si mateixa i la necessitat de la subcontractació per a la consecució dels objectius de l’actuació objecte de l’ajuda, segons el model que figura com a annex V en la seu electrònica del tràmit.

*Nové. Incompatibilitat*

Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada; nacionals, de la Unió Europea o d’organismes internacionals, sempre que, de manera individual o acumulada, no se supere el cost de l’activitat subvencionada.

*Dècim. Forma, termini de presentació de sol·licituds i documentació que ha d’acompanyar-la*

1. De conformitat amb el que establix l’article 14.2 de la Llei 39/2015, d’1 d’octubre, del procediment administratiu comú de les administracions públiques, la sol·licitud i la documentació que l’acompanya es presentaran exclusivament per via telemàtica, mitjançant la firma electrònica de l’entitat sol·licitant o de la persona que la represente. A l’efecte de participació en esta convocatòria es considera que la subscripció mateixa de la sol·licitud de presentació telemàtica per les entitats sol·licitants o per les persones que les representen implica la capacitat d’obrar necessària per a: sol·licitar l’ajuda, permetre l’accés a la plataforma autonòmica d’interoperabilitat, designar el compte bancari en què es transferirà, si és el cas, la subvenció i assumir les declaracions responsables de no concurrència de causa legal per a obtindre la condició de persona beneficiària.

2. El termini per a la presentació de sol·licituds serà de deu dies hàbils a comptar de l’endemà de la publicació d’esta orde en el *Diari Oficial de la Generalitat Valenciana*. Quan l’últim dia del termini siga inhàbil, s’entendrà prorrogat al primer dia hàbil següent.

3. La sol·licitud d’ajuda es formularà segons el model de sol·licitud de subvenció general, que estarà accessible en la seu electrònica de la Generalitat, i ha d’anar acompanyada de la documentació següent:

a) Fitxa descriptiva del projecte o dels projectes respecte dels quals se sol·licite la subvenció, amb indicació del pressupost sol·licitat per a executar-los, segons el model que figura com a annex I en la seu electrònica del tràmit.

b) Declaració responsable que l’entitat té el pla d’igualtat vigent, segons el model que figura com a annex II en la seu electrònica del tràmit.

c) Número de compte bancari la titularitat del qual es corresponga amb l’entitat sol·licitant, que haurà d’indicar-se en la sol·licitud de subvenció general. En el cas que el compte bancari designat siga nou (no estiga donat d’alta prèviament en la Generalitat), s’haurà de donar d’alta telemàticament a través del procediment habilitat a este efecte i denominat “Procediment per a tramitar les altes, modificacions i baixes de les domiciliacions bancàries” en l’enllaç següent: <https://www.gva.es/va/inicio/procedimientos?id_proc=22304>.

d) Autorització o no oposició a l’òrgan convocant, que es farà constar en la sol·licitud general de subvenció, perquè este, de manera directa i per mitjans telemàtics, obtinga l’acreditació que l’entitat sol·licitant està al corrent en el compliment de les seues obligacions tributàries amb l’Agència Estatal d’Administració Tributària i amb la Hisenda de la Generalitat, i de les seues obligacions amb la Seguretat Social, previstes en l’article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s’aprova el reglament d’esta llei.

Si l’entitat sol·licitant no autoritza o s’hi oposa haurà d’aportar els certificats que acrediten el compliment de les obligacions esmentades o, si no està obligat a presentar les declaracions o els documents a què aquelles es referixen, acreditarà el compliment mitjançant una declaració responsable.

e) Declaració responsable que l’entitat no està incursa en cap de les circumstàncies previstes en l’article 13 de la Llei 38/2003, de 17 de novembre, general de subvencions, que impedixen obtindre la condició de beneficiària de subvencions públiques, i que es troba al corrent del compliment de les obligacions per reintegrament de subvencions que, si és el cas, se li hagen exigit, de conformitat amb el que determinen els articles 171.1 de la Llei 1/2015, de 6 de febrer, d’hisenda pública, i 34.5 de la Llei 38/2003, de 17 de novembre, general de subvencions, inclosa en la sol·licitud general de subvenció.

f) Declaració responsable que l’entitat es troba al corrent en el compliment de l’obligació de rendició dels seus comptes anuals a la sindicatura de comptes, en cas que estiga obligada, segons el model que figura com a annex III en la seu electrònica del tràmit.

g) Memòria justificativa de la necessitat de subcontractació, si és el cas.

h) Qualsevol altra documentació addicional que la persona sol·licitant considere oportuna per a la instrucció i la valoració correctes de l’expedient.

4. La sol·licitud de presentació telemàtica i la documentació annexa estaran accessibles en la seu electrònica de la Generalitat, <https://sede.gva.es>  (procediments administratius), i en l’enllaç següent de la GUIA PROP <https://www.gva.es/es/inicio/procedimientos?id_proc=G96606>

5. Les entitats sol·licitants podran presentar una única sol·licitud d’ajuda per cada un dels dos tipus de projectes definits en l’ordene quart d’esta orde. De manera que es presentarà una sol·licitud per als projectes de posada en marxa de servicis de cura professional i una altra sol·licitud per als projectes consistents en accions de formació i sensibilització en corresponsabilitat i cures, en cas que es vulga optar a la subvenció dels dos projectes.

*Onzé. Procediment de concessió*

La concessió d’estes subvencions es tramitarà en règim de concurrència competitiva i s’iniciarà d’ofici mitjançant la publicació d’esta orde en el *Diari Oficial de la Generalitat Valenciana*.

*Dotzé. Criteris de valoració de les sol·licituds*

1. Projectes de servicis de cures i creació d’ocupació de qualitat:

a) La valoració de la totalitat de les sol·licituds presentades i admeses que complisquen els requisits establits es realitzarà sobre 100 punts, d’acord amb els criteris establits en els apartats 1.b i 1.c d’este ordene.

b) Criteris de valoració respecte a l’entitat sol·licitant: màxim 40 punts.

1r) Població: es valorarà la població de l’entitat local fins a 20 punts.

– de fins a 15.000 habitants: 20 punts.

– Entitat local de més de 15.000 habitants: 15 punts.

2n) Menors de fins a 16 anys empadronats en el municipi: es valoraran els menors empadronats en l’entitat local fins a 20 punts.

– Entitat local fins a 1.000 menors empadronats: 20 punts.

– Entitat local amb més de 1.000 menors empadronats: 15 punts.

c) Criteris de valoració respecte al projecte o l’activitat que cal realitzar: màxim 60 punts.

1r) Projectes amb actuacions dirigides a la població compresa en les franges d’edat següents, fins a 30 punts:

1r. Menors entre 0-3 anys: 7 punts.

2n. Menors entre 4-8 anys: 7 punts.

3r. Menors entre 9-12 anys: 7 punts.

4t. Menors entre 13-16 anys: 7 punts.

5t. Menors des de 0 fins a 16 anys: 2 punts addicionals.

Els projectes que preveuen actuacions amb diverses franges d’edat puntuaran de manera acumulativa.

2n) Segons el període en què es realitzen les actuacions, fins a 30 punts:

1r. Actuacions que amplien l’horari escolar: 6 punts

2n. Actuacions que es realitzen en horari nocturn: 6 punts

3r. Actuacions que es realitzen en cap de setmana: 6 punts

4t. Actuacions que es realitzen en períodes de vacacions escolars: 6 punts

5t. Actuacions de cura puntual prestades en una instal·lació pública adequada a l’objecte del servici, amb activitats d’oci educatiu, per a cobrir necessitats de caràcter temporal durant les 24 hores del dia: 6 punts

Els projectes amb actuacions en diversos períodes puntuaran de manera acumulativa.

2. Projecte d’accions de formació i sensibilització en corresponsabilitat i cures destinades a impulsar la transformació de les masculinitats cap a models corresponsables i implicats en la igualtat entre dones i hòmens.

a) La valoració de la totalitat de les sol·licituds presentades i admeses que complisquen els requisits establits es farà sobre 100 punts, d’acord amb els criteris establits en els apartats 2.*b*  i 2.*c*  d’este ordene.

b) Criteris de valoració respecte a l’abast de l’impacte de gènere. Es valorarà la població de l’entitat local sol·licitant fins a 65 punts.

– Entitat local de fins a 5.000 habitants: 45 punts.

– Entitat local d’entre 5.001 i fins a 20.000 habitants: 55 punts.

– Entitat local de més de 20.000 habitants: 65 punts.

c) Criteris de valoració respecte al projecte o l’activitat que cal realitzar: màxim 35 punts.

1r) Programes formatius, realització de jornades o tallers de formació i sensibilització en corresponsabilitat i cures, destinats a impulsar la transformació de les masculinitats cap a models corresponsables i implicats en la igualtat entre dones i hòmens: fins a 7 punts.

2n) Campanyes de sensibilització en corresponsabilitat i cures, destinades a impulsar la transformació de les masculinitats cap a models corresponsables i implicats en la igualtat entre dones i hòmens: fins a 7 punts.

3r) Materials divulgatius per a la sensibilització en corresponsabilitat i cures, destinats a impulsar la transformació de les masculinitats cap a models corresponsables i implicats en la igualtat entre dones i hòmens: fins a 7 punts.

4t) Estudis, informes tècnics o diagnòstics sobre corresponsabilitat i cures, destinats a impulsar la transformació de les masculinitats cap a models corresponsables i implicats en la igualtat entre dones i hòmens: fins a 7 punts.

5t) Altres actuacions relacionades amb la formació i la sensibilització en corresponsabilitat i cures, destinades a impulsar la transformació de les masculinitats cap a models corresponsables i implicats en la igualtat entre dones i hòmens: fins a 7 punts.

Els projectes que preveuen actuacions corresponents a diverses de les categories incloses en els apartats del 1r al 5t anteriors puntuaran de manera acumulativa.

3. Només podran obtindre ajuda, en esta convocatòria, les sol·licituds que obtinguen la puntuació mínima de 51 punts.

*Tretzé. Import de les ajudes*

La dotació pressupostària assignada a cada un dels tipus de projectes establida en l’ordene quint d’esta orde es distribuirà proporcionalment entre les entitats sol·licitants atesa la puntuació obtinguda d’acord amb els criteris de valoració, sempre que reunisquen els requisits fixats en la convocatòria i que aconseguisquen la puntuació mínima establida en l’apartat 3 de l’ordene dotzé. La quantitat concedida a cada una de les entitats no podrà ser superior a la quantitat sol·licitada per a cada tipus de projecte.

En cas que hi haja entitats que hagen sol·licitat una quantitat inferior a la resultant de l’aplicació dels criteris de distribució esmentats en el paràgraf anterior, l’excedent es redistribuirà entre les entitats que hagen sol·licitat una quantitat superior a l’assignada, i s’hi aplicarà la mateixa fórmula descrita anteriorment.

*Catorzé. Instrucció*

1. L’ordenació i la instrucció del procediment correspondran a les direccions territorials de la conselleria competent en matèria de promoció de la igualtat.

2. L’òrgan instructor podrà recaptar de les entitats interessades l’aportació addicional de tots els documents i les dades aclaridores que estime necessaris per a resoldre sobre la sol·licitud presentada. Per a donar compliment a qualsevol requeriment de documentació esta haurà d’aportar-se a través de l’enllaç corresponent al tràmit específic del procediment:

<https://www.gva.es/es/inicio/procedimientos?id_proc=G96606>

3. Examinades les sol·licituds, per a la valoració i la proposta de concessió de les ajudes, es constituirà una comissió tècnica de valoració que estarà integrada per les persones següents:

a) La persona titular de la subdirecció general competent en matèria de promoció de la igualtat, o la persona que designe per a substituir-la, que actuarà com a presidenta.

b) La persona titular de la direcció del servici al qual corresponguen les funcions de promoció de la igualtat, o la persona que designe per a substituir-la.

c) La persona representant de cada servici al qual corresponguen les funcions referents a promoció de la igualtat de les direccions territorials de la conselleria competent en matèria de promoció de la igualtat d’Alacant, de Castelló i de València.

d) Un tècnic o una tècnica de la direcció general competent en promoció de la igualtat, amb veu i sense vot, exercirà la secretaria. Serà designat per la presidència tenint en compte el sexe infrarepresentat en el conjunt de la comissió.

4. Esta comissió elaborarà una relació ordenada de les entitats sol·licitants de les ajudes convocades per a cada una de les tipologies de projectes definides en l’ordene quart d’esta orde, d’acord amb els criteris establits en els ordene dotzé i tretzé d’esta, i es proposarà a l’òrgan competent per a la concessió de les ajudes la relació prioritzada d’entitats beneficiàries d’acord amb el límit del crèdit existent. Així mateix, elaborarà una relació de les sol·licituds que es proposen per a denegació i desistiment, si és el cas.

5. La proposta de resolució es publicarà en la pàgina web de la Vicepresidència i Conselleria de Servicis Socials, Igualtat i Vivenda: <https://inclusio.gva.es/es/web/igualtat-i-institut-de-les-dones>

*Quinzé. Resolució i recursos*

1. La competència per a resoldre sobre les sol·licituds presentades correspon a la persona titular de la direcció general competent en matèria de promoció de la igualtat, amb la proposta prèvia de la comissió tècnica de valoració, per delegació de la vicepresidenta i consellera de Servicis Socials, Igualtat i Vivenda (Resolució de 15 de maig de 2024, de la vicepresidenta segona i consellera de Serveis Socials, Igualtat i Habitatge, sobre delegació de l’exercici de competències en òrgans determinats de la Vicepresidència Segona del Consell i la Conselleria de Serveis Socials, Igualtat i Habitatge, DOGV núm. 9851, de 17.05.2024).

2. La resolució de concessió indicarà expressament el projecte subvencionat, l’import de l’ajuda concedida i incorporarà les condicions, les obligacions i les determinacions accessòries a què haja de subjectar-se l’entitat beneficiària.

3. El termini màxim per a resoldre i notificar la resolució serà de sis mesos comptats a partir de l’endemà de l’acabament del termini de presentació de sol·licituds. Transcorregut este termini sense que s’haja dictat una resolució expressa, la sol·licitud podrà entendre’s desestimada per silenci administratiu, sense perjuí de l’obligació legal de l’Administració de resoldre expressament sobre la petició formulada.

4. La resolució posarà fi a la via administrativa, i contra esta podrà interposar-se un recurs potestatiu de reposició davant de la Vicepresidència i Conselleria de Servicis Socials, Igualtat i Vivenda, en el termini d’un mes a partir de l’endemà de la notificació, d’acord amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; o un recurs contenciós administratiu en el termini de dos mesos davant del jutjat contenciós administratiu competent, de conformitat amb el que disposa l’article 46 de la Llei 29/1998, de 13 de juliol, reguladora de la jurisdicció contenciosa administrativa.

*Setzé. Mitjà de notificació*

1. De conformitat amb el que establix l’article 45.1.*b*  de la Llei 39/2015, d’1 d’octubre, del procediment administratiu comú de les administracions públiques, l’òrgan instructor publicarà els requeriments d’esmena en el web de la Direcció General d’Igualtat i de l’Institut de les Dones: <https://inclusio.gva.es/es/web/igualtat-i-institut-de-les-dones>

2. La resolució del procediment es publicarà en el *Diari Oficial de la Generalitat Valenciana*  i en la pàgina web de la Direcció General d’Igualtat i de l’Institut de les Dones de conformitat amb l’article 45.1.b) de la Llei 39/2015, d’1 d’octubre, del procediment administratiu comú de les administracions públiques, i esta tindrà els efectes de la notificació.

*Desseté. Modificacions de la resolució de concessió*

Qualsevol alteració de les condicions tingudes en compte per a la concessió de la subvenció i, en tot cas, l’obtenció concurrent d’altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d’organismes internacionals, podrà donar lloc a la modificació de la resolució de concessió, d’acord amb el que preveu l’article 19.4 de la Llei 38/2003, de 17 de novembre, general de subvencions.

*Dihuité. Règim de pagaments*

1. Una vegada concedida l’ajuda es donarà immediatament el 100 % de l’import d’acord amb el que preveu l’article 44.1.*c*  2n de la Llei 8/2023, de 27 de desembre, de pressupostos de la Generalitat per a l’exercici 2024, ja que es tracta de projectes dirigits a la promoció de la igualtat d’oportunitats entre dones i hòmens.

2. Les entitats beneficiàries queden exemptes de prestar garanties de conformitat amb l’article 171.5.*a*  de la Llei 1/2015, d’hisenda pública, del sector públic instrumental i de subvencions.

*Denové. Requisits per als pagaments*

1. El pagament de la subvenció requerirà que l’entitat beneficiària complisca els requisits següents:

a) Es trobe al corrent en el compliment de les obligacions tributàries i davant de la Seguretat Social i no siga deutora per resolució de procedència de reintegrament.

b) Es trobe al corrent en el compliment de l’obligació de rendició dels seus comptes anuals a la Sindicatura de Comptes, en cas que hi estiga obligada.

2. A l’efecte del que disposa l’apartat anterior, l’entitat beneficiària haurà d’aportar una declaració responsable relativa a l’article 34.5 de la Llei general de subvencions; així mateix, l’òrgan gestor recaptarà la certificació de la Sindicatura de Comptes sobre el compliment de l’obligació de rendició de comptes anuals.

*Vinté. Obligacions de les entitats beneficiàries*

1. Sense perjuí de les obligacions que, amb caràcter general, establix l’article 14 de la Llei 38/2003, de 17 de novembre, general de subvencions, són obligacions de les entitats beneficiàries:

a) Realitzar l’actuació que fonamente la concessió de la subvenció.

b) Utilitzar el sistema de registre, emmagatzematge de dades o ferramentes comunes de gestió que pose a la seua disposició l’òrgan concedent. A tals efectes, la direcció general competent en matèria de promoció de la igualtat serà l’encarregada d’emetre les instruccions necessàries a totes les entitats beneficiàries per a utilitzar l’aplicatiu web Hub Corresponsables.

c) Presentar la justificació dels gastos efectuats amb càrrec a la subvenció concedida.

d) Sotmetre’s a les actuacions de comprovació, que efectuarà l’òrgan concedent, així com a qualsevol altra actuació de comprovació i control financer que puguen realitzar els òrgans competents.

e) Comunicar a l’òrgan concedent l’obtenció d’altres subvencions, ajudes, ingressos o recursos que financen les activitats subvencionades, amb anterioritat a la justificació de la subvenció, així com qualsevol altra incidència o variació que es produïsca en relació amb la subvenció concedida.

f) Complir les obligacions de transparència i subministrament d’informació que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, li corresponen com a entitat pública.

g) Donar la publicitat adequada de la subvenció concedida, que indique almenys l’entitat concedent, l’import rebut i el projecte subvencionat. La difusió d’esta informació es realitzarà preferentment a través de la pàgina web de l’entitat. En cas que no disposen de pàgina web en què fer la publicitat esmentada, podran complir esta obligació per mitjà del portal que pose a la seua disposició la Generalitat.

2. En tot cas:

a) S’haurà d’afavorir la gratuïtat i la universalitat de les actuacions. En cas que l’entitat beneficiària establisca taxes o preus públics per a realitzar la prestació del servici, els ingressos generats hauran de revertir en les actuacions mateixes desenrotllades en el marc del Pla Corresponsables.

b) S’introduirà de manera transversal en totes les actuacions que es desenvolupen accions de sensibilització per a les persones beneficiàries del Pla Corresponsables en matèria d’igualtat entre dones i hòmens i corresponsabilitat en les cures.

3. Per al cas de la posada en marxa de servicis de cura professional per a famílies amb filles i fills de fins a 16 anys i creació d’ocupació de qualitat:

a) El personal destinat a la prestació d’estos servicis haurà de tindre perfils professionals relacionats amb les cures a menors, com poden ser TASOC (tècnic/a en Activitats Socioculturals), monitors/ores d’oci i temps lliure, TAFAD (tècnics o tècniques superiors d’Animació Socioesportiva), Educació Infantil i Primària, auxiliars de guarderia i jardí d’infància, així com titulacions anàlogues. Es valoraran de manera preferent els perfils que tinguen, a més de l’acreditació esmentada, la formació en matèria d’igualtat (agents d’igualtat, tècnic/a superior en Promoció de la Igualtat de Gènere, etc.). En la contractació d’estos perfils, serà aplicable el conveni col·lectiu sectorial propi de la categoria professional corresponent.

b) Les entitats beneficiàries establiran les condicions d’accés als servicis de cura professional per a famílies amb filles i fills de fins a 16 anys posats en marxa amb càrrec als fons rebuts. No obstant això, en la determinació d’estos hauran de considerar-se com a criteris de valoració preferent el nivell de renda i les càrregues familiars de les persones que sol·liciten la participació en estos. I les actuacions hauran de dirigir-se, amb caràcter prioritari, a l’atenció de: famílies monoparentals i monomarentals; dones víctimes de violència de gènere i d’altres formes de violència contra les dones; dones amb discapacitat; persones en risc d’exclusió social, i unitats familiars en què hi haja altres responsabilitats relacionades amb les cures.

4. L'incompliment de les obligacions establides en els apartats 1 a 3 del present article podrà determinar l'exigència del reintegrament dels fons percebuts corresponents a l'actuació subvencionada de què es tracte.

5. Totes les actuacions dutes a terme amb càrrec als fons rebuts hauran d’identificar-se amb la imatge gràfica del Pla Corresponsables, així com amb els logotips institucionals del Ministeri d’Igualtat i de la Secretaria d’Estat d’Igualtat i per a l’Erradicació de la Violència contra les Dones, que es facilitaran per part de la Vicepresidència i Conselleria de Servicis Socials, Igualtat i Vivenda a les entitats locals beneficiàries, així com amb els logotips de la Generalitat i de la Vicepresidència i Conselleria de Servicis Socials, Igualtat i Vivenda, des del moment en què es publique la resolució de concessió.

En tota la documentació necessària per a realitzar projectes o programes que es financen amb càrrec als fons rebuts, en la senyalització exterior dels llocs on s’executen els projectes i, en tot cas, en les activitats de difusió que les entitats destinatàries dels fons puguen desenvolupar en relació amb estos, haurà de constar expressament, en lloc visible, que s’han finançat amb càrrec als fons rebuts del Ministeri d’Igualtat, Secretaria d’Estat d’Igualtat i per a l’Erradicació de la Violència contra les Dones, en el marc del Pla Corresponsables.

L’orde recomanat en la publicació dels logos serà: Ministeri/Secretaria d’Estat d’Igualtat i per a l’Erradicació de la Violència contra les Dones – Corresponsables – Generalitat i Vicepresidència i Conselleria de Servicis Socials, Igualtat i Vivenda – entitat local. Estos logos hauran de tindre la mateixa grandària i col·locar-se en la mateixa línia.

L’incompliment d’esta obligació donarà lloc, en el cas que encara en siga possible el compliment en els termes establits, que es requerisca l’entitat beneficiària perquè adopte les mesures de difusió establides en un termini no superior a 15 dies, amb advertiment exprés de les conseqüències que puguen derivar-se d’este incompliment. En el cas que s’hagen desenvolupat ja les actuacions corresponents i no resulte possible que es complisquen en els termes establits, es podran establir mesures alternatives, sempre que estes permeten donar la difusió dels fons rebuts amb el mateix abast previst en esta orde, per a les quals es fixarà un termini no superior a 15 dies per a adoptar-les, amb advertiment exprés de les conseqüències que puguen derivar-se d’este incompliment. L’incompliment d’estes obligacions podrà determinar l’exigència del reintegrament dels fons percebuts.

*Vint-i-uné. Termini i forma de justificació*

L’entitat local haurà de justificar la subvenció rebuda, a través del tràmit telemàtic corresponent al procediment <https://www.gva.es/es/inicio/procedimientos?id_proc=G96606>  , en dos fites:

a) Fins al dia 31 de gener de 2025 (inclusivament), es justificaran les actuacions realitzades fins al dia 31 de desembre de 2024, amb la presentació de la documentació següent:

1r) Un certificat subscrit per la persona titular de la intervenció o secretaria/intervenció, i amb el vistiplau de la persona titular de l’alcaldia-presidència de l’entitat local. En este document s’haurà de fer constar l’import de la subvenció executat fins al 31 de desembre de 2024, desglossat pels dos tipus de projectes subvencionats (si és el cas), que indique que l’execució s’ha realitzat en els termes previstos, i que es complixen tots els requisits i les obligacions establits.

2n) L’annex IV, segons el model que figura en la seu electrònica del tràmit, omplit degudament.

3r) La fitxa de càrrega de projectes introduïda en l’aplicatiu Hub Corresponsables amb tots els seus apartats omplits degudament, que inclourà les dades tècniques dels projectes desenvolupats fins al 31 de desembre de 2024.

b) Posteriorment, fins al dia 31 de gener de 2026 (inclusivament), es justificaran totes les actuacions realitzades des del dia 1 de gener de 2024 fins al dia 31 de desembre de 2025, mitjançant la presentació de la documentació següent:

1r) Un certificat subscrit per la persona titular de la intervenció o secretaria/intervenció, i amb el vistiplau de la persona titular de l’alcaldia-presidència de l’entitat local. En este document s’haurà de fer constar l’import de la subvenció totalment executat fins al 31 de desembre de 2025, desglossat pels dos tipus de projectes subvencionats (si és el cas), indicant que l’execució s’ha realitzat en els termes previstos, complint tots els requisits i les obligacions establits.

2n) L’annex IV, segons el model que figura en la seu electrònica del tràmit, omplit degudament.

3r) La fitxa de càrrega de projectes introduïda en l’aplicatiu Hub Corresponsables amb tots els apartats omplits degudament, que inclourà les dades tècniques de tots els projectes desenvolupats fins al 31 de desembre de 2025.

*Vint-i-dosé. Minoració i reintegrament de les ajudes concedides*

1. Donarà lloc a l’obligació de reintegrar, totalment o parcialment, les quantitats percebudes, així com l’exigència de l’interés de demora des de la data del pagament de la subvenció fins que s’acorde la procedència del reintegrament d’esta, la concurrència d’alguna de les causes previstes en l’article 37 de la Llei 38/2003, de 17 de novembre, general de subvencions.

2. En qualsevol d’eixos casos l’òrgan competent per a la instrucció de les ajudes incoarà el procediment corresponent, en la tramitació de les quals es garantirà, en tot cas, el dret de l’entitat interessada a l’audiència.

3. El termini màxim per a resoldre i notificar la resolució procedent serà de dotze mesos des de la data de l’acord d’iniciació de l’expedient. El transcurs del termini indicat sense notificar-se la resolució expressa suposarà la caducitat del procediment, però no la prescripció d’accions.

4. Les quantitats que s’hagen de reintegrar tindran la consideració d’ingressos de dret públic, a l’efecte del procediment aplicable per a la cobrança.

5. El que disposen els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d’acord amb els articles 52 i següents de la Llei 38/2003, de 17 de novembre, general de subvencions, i els articles 173 i següents de la Llei 1/2015, de 6 de febrer, d’hisenda pública.

*Vint-i-tresé. Tractament de dades de caràcter personal*

1. La gestió de les ajudes previstes en la present resolució comporta el tractament de dades de caràcter personal, i s’han de complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental i en les publicacions (en diaris oficials, portals de transparència, etc.) i altres actes administratius hauran de tindre’s en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

3. En tota la gestió de les subvencions s’haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l’aplicació de mesures tècniques o organitzatives apropiades per a aconseguir la integritat i la confidencialitat de les dades.

*Vint-i-quatré. Transparència, subministrament d’informació i dades obertes*

Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, les entitats beneficiàries tenen les obligacions següents:

1. Donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, de conformitat amb el que preveu l’ordene vinté, apartat 1.*g*  i 2 d’esta orde.

2. Subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment.

3. La disposició dels nous conjunts de dades que es generen per la formalització i el desenvolupament de les subvencions atorgades per l’Administració de la Generalitat, sempre que siga possible, com a conjunt de dades obertes.

*Vint-i-cinqué. Pla de control*

1. Correspondrà a l’òrgan instructor dur a terme la funció de comprovació i control administratiu de les subvencions concedides, que es basarà en la comprovació del 100 % de la documentació aportada per les entitats beneficiàries tant en el moment de la sol·licitud com en el de la justificació de la subvenció concedida.

2. Correspondrà a les direccions territorials de la Vicepresidència i Conselleria de Servicis Socials, Igualtat i Vivenda el control material, que es basarà en:

– Comprovació d’un nombre d’expedients que representen, almenys, el 5 % de les entitats subvencionades.

– Entre estes se seleccionarà una mostra aleatòria en la qual hi haja, com a mínim, un expedient per província. Podran prioritzar-se, en la selecció de la mostra, les entitats a les quals en la convocatòria anterior s’haja incoat un procediment de reintegrament o hagen sigut objecte de minoracions per irregularitats.

– L’import de les subvencions de la mostra haurà d’aconseguir, com a mínim, el 5 % de l’import concedit.

Per a fer-ho, a l’efecte del que disposa la lletra *j*  de l’article 165.2 de la Llei 1/2015, de 6 de febrer, d’hisenda pública, del sector públic instrumental i de subvencions, el personal designat per la direcció general que tinga atribuïdes les competències en matèria de promoció de la igualtat efectuarà visites *in situ*  per a fer el control material, a fi de comprovar l’execució dels projectes.

3. L’entitat beneficiària estarà obligada a sotmetre’s a les actuacions de control financer previstes en els articles 113 i següents de la Llei 1/2015, de 6 de febrer, d’hisenda pública, del sector públic instrumental i de subvencions, i en els articles 44 i següents de la Llei 38/2003, de 17 de novembre, general de subvencions.

*Vint-i-sisé. No subjecció a polítiques de competència*

Les ajudes regulades mitjançant esta orde no necessiten la notificació a la Comissió Europea, perquè no s’ajusten al que exigix l’article 107.1 del Tractat de funcionament de la Unió Europea, ja que l’activitat que se subvenciona té un impacte estrictament local i, per consegüent, no afecta els intercanvis comercials entre estats membres.

*Vint-i-seté. Règim sancionador*

Les entitats beneficiàries quedaran sotmeses a les responsabilitats i al règim sancionador regulat en el capítol IV del títol X de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per la comissió de les infraccions administratives previstes en la normativa bàsica estatal.

*Vint-i-huité. Facultats d’execució*

Es faculta la persona titular de la Direcció General d’Igualtat i de l’Institut de les Dones perquè, en l’àmbit de les seues competències, elabore les instruccions i adopte les mesures que considere oportunes per a l’aplicació i l’execució d’esta orde.

  

València, 25 de juliol de 2024

Susana Camarero Benítez

Vicepresidenta i consellera de Servicis Socials, Igualtat i Vivenda